32000R2438
L 280/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2438/2000 НА КОМИСИЯТА
от 3 ноември 2000 година
за изменение на Регламент (ЕО) № 908/2000 за установяване на подробни правила за изчисляване на помощта, предоставяна от държавите-членки на организациите на производители в сектор рибарство и аквакултури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2792/1999 на Съвета от 17 декември 1999 г. за установяването на подробни правила и разпоредби относно структурната помощ на Общността за сектор рибарство (1), и по-специално член 15, параграф 4 от него,
като има предвид, че:
(1)
В член 6 от Регламент (ЕО) № 908/2000 на Комисията от 2 май 2000 г. за установяване на подробни правила за изчисляване на помощта, предоставяна от държавите-членки на организациите на производители в сектор рибарство и аквакултури (2) се определят подробни правила за прехода от действащите разпоредби до 31 декември 1999 г. от една страна, и тези в сила от 1 януари 2000 г., от друга.
(2)
Разпоредбите на член 6, алинея трета от Регламент (ЕО) № 908/2000 не са съвместими с тези на член 30, параграф 2 от Регламент (ЕО) № 1260/1999 на Съвета от 21 юни 1999 г. относно определянето на общи разпоредби за Структурните фондове (3). Уместно е следователно това положение да се коригира и за целта Регламент (ЕО) № 908/2000 да се измени.
(3)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
В член 6 от Регламент (ЕО) № 908/2000 трети параграф се заличава и заменя със следното:
„За помощите, за които решението за отпускане е взето от държавите-членки след 1 януари 2000 г., въз основа на член 7 и член 7б от Регламент (ЕИО) № 3759/92, възстановяването се извършва в контекста на програмиране на Структурните фондове на съответната държавата-членка за периода 2000-2006.“
Член 2
Настоящият регламент влиза в сила в деня на публикуването му в Официален вестник на Европейските общности.
Прилага се от 1 януари 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 ноември 2000 година.